地鑪歌寄伯仲
作者：蘇過
朝代：宋

paragraphs: 野人勸我鑿地鑪，纔能容膝便有餘。
土牀屈曲方六尺，墐塗何必髹丹朱。
廣文無氈與客設，蒲團但學僧跏趺。
破鐺折脚自然煮，中有至樂人所無。
我游東南古佛剎，潭潭大屋干浮屠。
環牀接席如坐井，白灰蓋火深模糊。
貴人盡臥紅氍毹，春風習習生四隅。
牽衣留客長夜飲，一石屢醉狂淳于。
我家環堵真癯儒，鷃鵬無羨安枋榆。
勞生養此夢幻軀，誰能華睆慕大夫。
時從村叟交蹠語，炔焰爬搔味醍醐。
牀頭一榼自取飲，醉後耳熟時歌呼。
坐想潁川十日雨，尺薪如桂求里閭。
此時無人知我樂，惜哉不與二仲俱。
我兄何時結茅廬，小窗請試新規模。